מה אומרת ההצלחה של ה"וול-סטריט גורנל" על המודל העסקי של העיתונות המקוונת, מה אומרת ההרשעה של אנשי "מפרץ הפיראטים" על ההצלחה של גוגל, מה אומר נילסן על ההצלחה של טוויטר, ועוד חדשות תקשורת מרחבי העולם
דו"ח חצי-שנתי בנושא תפוצתם של עיתוני ארצות-הברית פורסם ביום שני על-ידי ה-ABC (Audit Bureau of Circulation), ועולה ממנו כי מבין 25 העיתונים הנפוצים ביותר באמריקה, רק ה"וול-סטריט גורנל" (מקום שני בתפוצה בארה"ב, עם למעלה משני מיליון עותקים ביום) הצליח להגדיל את תפוצתו (גידול זעיר: קצת יותר מחצי אחוז). תפוצתם של כמעט כל העיתונים האחרים נמצאת בירידה (מה שתורם לירידה כוללת של 7% בתפוצה לעומת אשתקד). כזכור, ה"וול-סטריט גורנל" הוא אחד העיתונים היחידים בארצות-הברית שדורש תשלום עבור גישה לתכנים שלו באינטרנט.  הדו"ח המלא על תפוצת עיתונים בארצות-הברית ב"אדיטור אנד פבלישר" >> ה"וול-סטריט גורנל" אולי יציב כלכלית, אבל הקרקע רועדת מתחת לרגליהם של העיתונים הכלכליים לא רק בגלל המאזנים שלהם. בצל הסלמתו של המשבר הכלכלי העולמי, העיתונאים שהיו אמורים להזהיר אותנו מפניו מתחילים לערוך חשבון נפש. בנאום שנשא באוניברסיטת ייל האמריקאית בשבוע שעבר הסביר ליונל ברבר, העורך של ה"פייננשל טיימס", כיצד קרה שהכתבים הכלכליים "נרדמו בשמירה", לדבריו. ובינתיים, בכנס שנערך בדנבר, התאספו מומחים ועיתונאי כלכלה אמריקאיים בכירים כדי להלקות את עצמם. "קשה למכור לעורכים סיפורים כלכליים מסובכים", אמר בכנס אלן דודס פרנק (שבעבר סיקר את התחום בעבור CNN ,ABC ובלומברג). דודס הוסיף ואמר שהטיפול בוול-סטריט בשנים האחרונות היה רך, חנפני ומלא הערצה. ראוי לציין שבכנס לא נכח אף נציג של הרשת המושמצת CNBC, שכוכבה, גים קריימר, נצלב על-ידי גון סטיוארט לפני כחודש בגין המידע המטעה והבלתי אחראי שמסר לצופיו על המצב הכלכלי.  תקציר דבריו של עורך ה"פייננשל טיימס" >> ה"קולורדו אינדיפנדנט" מדווח על כנס ההלקאה העצמית >> תזכורת: גון סטיוארט מול גון קריימר (דרך "מאבד תמלילים") >> ארבעת מפעילי אתר הטורנטים השבדי "The Pirate Bay", שנידונו לאחרונה לשנת מאסר כל אחד ולקנס קולקטיבי של 4.5 מיליון דולר, עירערו השבוע על עונשם ודרשו משפט חוזר. האתר, בעל השם הישיר "מפרץ הפיראטים", משמש לשיתוף קבצים ומסייע למשתמשים בו להוריד ללא תשלום סרטים, תוכניות טלוויזיה, מוזיקה ומשחקים. העובדה שהוא נמצא אשם על-ידי בית-המשפט בשטוקהולם בסיוע להפרת זכויות יוצרים, אף שבאתר עצמו כלל לא עברו תכנים אסורים, עשויה להיות תקדים דרמטי שיוביל להרשעתם של אתרים אחרים העוסקים בחיפוש. גוגל למשל. בגוגל אכן מיהרו לפרסם תגובה משפטית שלפיה המרחק בינם ובין "The Pirate Bay" גדול מאוד. אך ה-Information Week טוען שבין שני האתרים אין כמעט הבדל, שכן בשניהם ניתן לאתר בזריזות וביעילות מקורות שמהם ניתן להוריד חינם לכונן הקשיח חומרים שמוגנים על-ידי חוקי זכויות יוצרים. המשך יבוא.  התגובה של גוגל (אנגלית) >> המאמר ב-Information Week >> העיתונאית לשעבר פנלופה מיוז אברנתי, כעת חברת סגל החוג לעיתונות ומדיה דיגיטלית באוניברסיטת צפון-קרוליינה, סבורה שאם ברצונו של ה"ניו-יורק טיימס" לשרוד את המשבר שבו הוא שרוי, עליו להמציא את עצמו מחדש ולפעול ללא מטרות רווח. במאמר ארוך שכתבה היא מציעה ל"טיימס" ארבע דרכים לביצוע המעבר.  ארבע ההצעות של אברנתי (קובץ PDF) >> מחקר חדש שנערך באוניברסיטה של אייווה טוען שמספר לא מבוטל של צופים בעלי השקפת עולם שמרנית, שעוקבים אחר תוכניתו של סטיבן קולבר בערוץ "קומדי סנטרל", נוטים לפספס את העובדה שמדובר בתוכנית סאטירה. קולבר מגלם בתוכנית מנחה שמרן, פטריוט ועצבני, שיותר ממזכיר את כוכב ערוץ החדשות של פוקס ביל אוריילי. על-פי המחקר, שכותרתו "The Irony of Satire", צופים אלה נוטים לחשוב שקולבר צוחק איתם, ולא עליהם, ומאמינים שהדעות המוגזמות באופן קומי שהוא מבטא בתוכניתו המשעשעת משקפות במשהו את דעותיו האישיות (ואת דעותיהם).  האבסטרקט של המחקר >> ה-IFJ (International Federation of Journalists) בחר בבחריין כדי להשיק את קמפיין "חופש העיתונות" שלו. המזכיר הכללי של הארגון, איידן וייט (שאולי זכור לכם בשל העימות בינו לבין אגודת העיתונאים הישראלית בתקופת מלחמת לבנון השנייה), אמר שמטרת היוזמה השאפתנית היא להגביר את מרחב התמרון של עיתונאים במזרח התיכון, וזאת באמצעות השפעה על משטרים לא דמוקרטיים ובראשם ממשלת בחריין. "ממשלות שפועלות נגד חופש העיתונות", אמר וייט, "פוגעות בעצמן". לא בטוח שהממשלות המדוברות יסכימו עימו. פעיל זכויות אדם השוהה בבחריין אמר לסוכנות דה-מדיה ליין שהרעיון מבורך, אך מועד לכישלון. "הממשלה משתמשת ביוזמות כאלה כעלה תאנה להמשך הדיכוי", אמר.  הידיעה בסוכנות החדשות מהמזרח התיכון דה-מדיה ליין >>  האם טוויטר ייצא מחיינו באותה מהירות שבה נכנס? נתונים שפירסם השבוע מכון המחקר של נילסן מלמד ש-60% מהמצטרפים לשירות המיקרו-בלוגינג הטרנדי נוטשים אותו כעבור כחודש. אבל לפני שאתם פותחים את בקבוקי השמפניה, כדאי לתת את הדעת על כך שבחודש מרץ גדל מספר המנויים לטוויטר בלמעלה מ-100%, הרבה הודות לסלבריטאים הרבים (אופרה וינפרי, אשטון קוצר וכיו"ב) שהחליטו לשתף את העולם באמצעותו במחשבותיהם הטריוויאליות. שופכים מים על שגעת טוויטר >>